CELEX: C2004/262/75
Language: da
Date: 2004-10-23 00:00:00
Title: Sag T-301/04: Sag anlagt den 28. juli 2004 af Clearstream Banking Aktiengesellschaft og Clearstream International société anonyme Luxembourg mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/39
            
         Sag anlagt den 28. juli 2004 af Clearstream Banking Aktiengesellschaft og Clearstream International société anonyme Luxembourg mod Kommissionen for De Europæiske Fællesskaber
   (Sag T-301/04)
   (2004/C 262/75)
   Processprog: tysk
   Ved De Europæiske Fællesskabers Ret i Første Instans er der den 28. juli 2004 anlagt sag mod Kommissionen for De Europæiske Fællesskaber af Clearstream Banking Aktiengesellschaft, Frankfurt am Main, og Clearstream International société anonyme Luxembourg, Luxembourg, ved Rechtsanwälte Horst Satzky og Bernhard M. Maassen, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning af 2. juni 2004 i sag COMP/38.096, som var rettet til sagsøgerne, og hvorved den 1) har fastslået, at der foreligger et misbrug af dominerende stilling, og 2) har pålagt sagsøgerne en undladelsesforpligtelse, annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   I den anfægtede beslutning har Kommissionen fastslået, at sagsøgerne har overtrådt artikel 82 EF. Efter Kommissionens opfattelse har sagsøgerne misbrugt en dominerende stilling, idet de angiveligt gennem næsten to år nægtede at udføre såkaldte clearing- og afregningsydelser vedrørende tyske navneaktier for Euroclear Bank SA (»EB«), og idet de i mere end fem år har udøvet prisdiskrimination over for EB i forbindelse med udførelsen af primære clearing- og afregningsydelser.
   Sagsøgerne bestrider disse anbringender og har nedlagt påstand om, at beslutningen annulleres. Sagsøgerne har primært anfægtet Kommissionens antagelse af, at sagsøgeren Clearstream Banking AG (»CB«) indtager en dominerende stilling på det relevante marked.
   Sagsøgerne har gjort gældende, at forhandlingerne mellem CB og EB vedrørende afviklingen af værdipapirhandler vedrørende tyske navneaktier ikke strakte sig over næsten to år, men højst ni måneder. Årsagen til dette langvarige forløb skal findes hos EB og ikke hos CB. CB har på intet tidspunkt haft interesse i eller endog ønske om at nægte EB disse ydelser, som selskabet udfører for andre kunder.
   Sagsøgerne har endvidere gjort gældende, at det for så vidt angår forhandlingerne bør erindres, at afviklingen af værdipapirhandler vedrørende tyske navneaktier overhovedet ikke har nogen betydning for udvekslingen af ydelser mellem CB og EB. Sagsøgerne har i forbindelse med prisfastsættelsen lagt princippet om ligebehandling af sammenlignelige kunder til grund. EB kan ikke sammenlignes med den kundegruppe, Kommissionen har henvist til i begrundelsen for dens påstand om forskelsbehandling.
   Sagsøgerne har desuden gjort gældende, at Kommissionen ikke har hævdet, at Clearstream International S.A. Luxembourg (»CI«) er en dominerende virksomhed. Allerede derfor kan selskabet ikke havde misbrugt en dominerende stilling. Afgrænsningen i beslutningen af det relevante produktmarked er heller ikke korrekt. Sagsøgerne er af den opfattelse, at Kommissionens sondring mellem »primære« og »sekundære« afviklingsydelser savner en saglig begrundelse og at den endog er selvmodsigende. Der er kun ét relevant produktmarked for clearing og afregning. CB har ikke en dominerende stilling på det relevante produktmarked for clearing- og afregningsydelser, hvorfor hverken CB eller CI er omfattet af artikel 82 EF. Beslutningen skal annulleres allerede på grund af den urigtige markedsafgrænsning og på grund af, at der som følge heraf ikke foreligger nogen dominerende stilling.